ΓΡΑΠΤΗ ΕΡΩΤΗΣΗ E-4025/98

υποβολή: Paul Rübig (PPE) προς την Επιτροπή

(8 Ιανουαρίου 1999)

Θέμα: Διασυνοριακά προγράμματα συνεργασίας PHARE

Τα προγράμματα PHARE πραγματοποιούνται για τη χρονική περίοδο από το 1995 έως το 1999 και περιλαμβάνουν ένα ενδεικτικό δημοσιονομικό δελτίο. Σε αυτό ανήκει επίσης και το πρόγραμμα Cross Border Cooperation, βάσει του οποίου υπεγράφησαν δηλώσεις προθέσεων σχετικά με τη διασυνοριακή συνεργασία μεταξύ της Αυστρίας και των εκάστοτε γειτονικών χωρών. Χάριν αυτού του προγράμματος αναπτύχθηκαν εκατέρωθεν των συνόρων θεσμικές προϋποθέσεις για μια βελτιωμένη διασυνοριακή συνεργασία, σε πολλές δε περιπτώσεις και κοινά προγράμματα τα οποία ενισχύονται τόσο από το PHARE όσο και από το INTERREG.

Κατά την τελευταία συνεδρίαση της Joint Programme and Management-Comitees ανακοινώθηκε ένας νέος πολιτικός προσανατολισμός, ο οποίος προέβλεπε για το τελευταίο πρόγραμμα του 1999 μία μεταφορά κατά 30 % των πιστώσεων σε άλλα σύνορα. Πολυάριθμα προγράμματα, που είχαν εκπονηθεί από διασυνοριακές και άλλες υπηρεσίες πλησίον των συνόρων και είχαν προωθήσει σημαντικά την αποδοχή των προγραμμάτων της ΕΕ στον πληθυσμό, θα πρέπει πλέον να σταματήσουν. Αλλά και οι επί πλέον συνεδριάσεις για τις απαραίτητες τροποποιήσεις θα οδηγήσουν σε πρόσθετη διοικητική δαπάνη.

1. Πώς συμβιβάζεται η εν λόγω απότομη τροποποίηση των δημοσιονομικών δελτίων με τις ήδη υπογραφείσες συνθήκες στο πλαίσιο του προγράμματος INTERREG και των αμοιβαίων δηλώσεων προθέσεων;

2. Ποιοι είναι οι όροι (κοινές επιτροπές, δηλώσεις προθέσεων) για την ανάπτυξη διασυνοριακών προγραμμάτων, ώστε να πραγματοποιηθεί μία μετακίνηση προς την κατεύθυνση των συνόρων του προγράμματος PHARE;

3. Ποιες άλλες δυνατότητες υπάρχουν για τη χρηματοδότηση των εν λόγω προγραμμάτων μεταξύ των χωρών PHARE (χρηματοδότηση από τους εθνικούς προϋπολογισμούς PHARE και το πρόγραμμα MULTI COUNTRY);

4. Ποια είναι η άποψη της Επιτροπής εν όψει του γεγονότος, ότι ορισμένες χώρες PHARE λόγω των σημερινών διοικητικών και εν μέρει πολιτικών προβλημάτων δεν θεωρούν μία ταχεία εφαρμογή παρομοίων προγραμμάτων ως δυνατή;

Απάντηση του κ. van den Broek εξ ονόματος της Επιτροπής

(11 Φεβρουαρίου 1999)

Ο κανονισμός της Επιτροπής (ΕΚ) αριθ. 2760/98 σχετικά με τη διασυνοριακή συνεργασία στο πλαίσιο του Phare(1), που υιοθετήθηκε στις 18 Δεκεμβρίου 1998, προβλέπει τη γεωγραφική επέκταση του προγράμματος. Εκτός από τα σύνορα μεταξύ χωρών της Κεντρικής και Ανατολικής Ευρώπης και της Κοινότητας, είναι επίσης επιλέξιμα τα σύνορα μεταξύ υποψηφίων για προσχώρηση χωρών. Ενώ δεν προβλέπεται στο νέο κανονισμό στατιστική ανάλυση των πόρων, μεταξύ εκάστης κατηγορίας συνόρων, η παρατήρηση του προϋπολογισμού για το 1999 που αφορά το άρθρο B7-502 προβλέπει ότι τα 180 εκατ. ευρώ για το έτος αυτό θα χορηγηθούν σύμφωνα με τη βάση των δύο τρίτων για τα σύνορα μεταξύ υποψηφίων χωρών και της Κοινότητας, και του ενός τρίτου για τις άλλες συνοριακές περιοχές. Κατά συνέπεια, οι γειτονικές προς την Κοινότητα συνοριακές περιοχές θα λαμβάνουν λιγότερους πόρους απ' ότι προβλεπόταν αρχικά βάσει των πολυετών ενδεικτικών προγραμμάτων Phare 1995-1999, τα οποία, αντίθετα με τα λειτουργικά προγράμματα βάσει του Interreg, έχουν ενδεικτικό χαρακτήρα.

Με στόχο την καλύτερη ευθυγράμμιση του προγράμματος διασυνοριακής συνεργασίας Phare και Interreg, ο προαναφερθείς νέος κανονισμός προβλέπει, στο άρθρο 7, ότι για κάθε συνοριακή περιοχή, θα συσταθεί μια μικτή επιτροπή συνεργασίας, η οποία θα αποτελείται από αντιπροσώπους των ενδιαφερομένων χωρών και της Επιτροπής, η οποία θα ετοιμάζει ένα κοινό έγγραφο προγραμματισμού με πολυετή προοπτική, καθώς και μια κοινή σειρά σχεδίων μια φορά το χρόνο. Η διάταξη αυτή εφαρμόζεται επίσης στα νέα επιλέξιμα σύνορα μεταξύ των υποψηφίων χωρών, έτσι ώστε να προετοιμαστούν για τη μελλοντική τους συμμετοχή στο Interreg. Τώρα που υιοθετήθηκε ο νέος κανονισμός, μετά από τη θετική γνώμη της επιτροπής διαχείρισης του Phare και σύμφωνα με τις παρατηρήσεις του προϋπολογισμού του Κοινοβουλίου, δεν προβλέπονται άλλα εθνικά ή πολυεθνικά προγράμματα Phare για την υποστήριξη της διασυνοριακής συνεργασίας μεταξύ υποψηφίων για προσχώρηση χωρών. Οι προετοιμασίες για τη σύσταση μικτών επιτροπών συνεργασίας και την προετοιμασία εγγράφων προγραμματισμού θα αρχίσει στο προσεχές μέλλον.

(1) ΕΕ L 345 της 19.12.1998.